Βιργκίλιους Αλέκνα

Ο Βιργκίλιους Αλέκνα (λιθ: Virgilijus Alekna, λιθουανική προφορά: [vʲɪrʲˈɡʲɪlʲɪjʊs ɐlʲɛkˈnɐ]; γεννήθηκε 13  Φεβρουαρίου 1972) είναι Λιθουανός αθλητής του στίβου και συγκεκριμένα δισκοβόλος.  Ένας από τους καλύτερους του αγωνίσματος όλων των εποχών, αναδείχθηκε τρεις φορές Ολυμπιονίκης (δύο φορές χρυσός), δύο φορές παγκόσμιος πρωταθλητής και μία φορά πρωταθλητής Ευρώπης.

 Καριέρα 

Ξεκίνησε τη διεθνή του σταδιοδρομία το 1994 καταλαμβάνοντας τη 17η θέση στο Ευρωπαϊκό Πρωτάθλημα Στίβου εκείνης της χρονιάς. Η πρώτη σημαντική διάκριση ήρθε το 1997 στο Παγκόσμιο Πρωτάθλημα της Αθήνας όπου κατέκτησε το αργυρό μετάλλιο με βολή 66,70 μέτρα. Ήταν χρυσός Ολυμπιονίκης το 2000 στο Σίδνεϊ με βολή 69,30 μέτρα. Λίγο πριν τους Αγώνες στο πρωτάθλημα της Λιθουανίας στις 3 Αυγούστου στο Κάουνας, σημείωσε τη δεύτερη καλύτερη επίδοση όλων των εποχών μετά το παγκόσμιο ρεκόρ του Γιούργκεν Σουλτ με 73,88 μέτρα που παρέμεινε και το ατομικό του ρεκόρ μέχρι το τέλος της καριέρας του. Την ίδια χρονιά αναδείχθηκε αθλητής της χρονιάς στη χώρα του, η πρώτη από τις τέσσερις φορές που κατάφερε κάτι τέτοιο (2000, 2004, 2005, 2006). Ήταν χρυσός Ολυμπιονίκης και στην Ολυμπιάδα της Αθήνας το 2004 με επίδοση 69,89 μέτρα, νέο Ολυμπιακό ρεκόρ. Ήταν δεύτερος στο αγώνισμα αλλά ο νικητής Ρόμπερτ Φαζέκας αρνήθηκε τον έλεγχο ντόπινγκ και το μετάλλιο πήγε στο Λιθουανό.

Παγκόσμιος πρωταθλητής το 2003 και το 2005 και Ευρώπης το 2006 κατά τη διάρκεια του Παγκοσμίου Πρωταθλήματος του 2007 αγωνίστηκε τραυματισμένος και έφτασε μέχρι την τέταρτη θέση. Η ήττα ήταν η πρώτη μετά από 37 νίκες του στη σειρά τα τελευταία δύο χρόνια. Ήταν χάλκινος Ολυμπιονίκης το 2008 στο Πεκίνο με επίδοση 67,79 μέτρα. 

Συνέχισε να αγωνίζεται σε υψηλό επίπεδο για μεγάλο χρονικό διάστημα συμμετέχοντας και σε πέμπτη Ολυμπιάδα το 2012 στο Λονδίνο πρωτού αποχωρήσει το 2016 σε ηλικία 44 ετών. Με ύψος 2,02 μέτρα ο Αλέκνα έχει ασυνήθιστα μεγάλο άνοιγμα χεριών (2,24 μέτρα), το οποίο είναι χρήσιμο στη ρίψη αυξάνοντας την περιφέρεια περιστροφής του δίσκου.  

Με το τέλος της αθλητικής του καριέρας, τον Οκτώβριο του 2016 εκλέχθηκε ως μέλος του Κοινοβουλίου της Λιθουανίας χωρίς να ενταχθεί σε πολιτικό σχηματισμό.
Το 2017 τιμήθηκε με το βραβείο European Athletics Lifetime Achievement από την Ευρωπαϊκή Ένωση Στίβου. Η σύζυγός του είναι πρώην άλτρια του μήκους και έχει τρία παιδιά, με τα δύο αγόρια του να τον ακολουθούν στο αγώνισμα.

 Διακρίσεις 

 1997 Παγκόσμιο Πρωτάθλημα: 2ος (66,70 μ.) 
 1998 Ευρωπαϊκό Πρωτάθλημα:	3ος (66,46 μ.) 
 1998 Παγκόσμιο Κύπελλο: 1ος (69,66 μ.)
 2000 Ολυμπιακοί Αγώνες: 1ος (69,30 μ.)
 2001 Παγκόσμιο Πρωτάθλημα: 2ος (69,40 μ.)
 2002 Ευρωπαϊκό Πρωτάθλημα: 2ος (66,62 μ.) 
 2003 Παγκόσμιο Πρωτάθλημα: 1ος (69,69 μ.) 
 2004 Ολυμπιακοί αγώνες: 1ος (69,89 μ.)
 2005 Παγκόσμιο Πρωτάθλημα:	1ος (70,17 μ.) 
 2006 Ευρωπαϊκό Πρωτάθλημα: 1ος	(68,67 μ.) 
 2006 Παγκόσμιο Κύπελλο: 1ος (67,19 μ.)
 2008 Ολυμπιακοί Αγώνες: 3ος (67,79 μ.)
 2013 Ευρωπαϊκό Κύπελλο ρίψεων: 1ος (64,66 μ.)

 Παραπομπές 

 Εξωτερικοί σύνδεσμοι 

 Virgilijus ALEKNA 
 Virgilious Alekna (archived) 

Κατηγορία:Λιθουανοί αθλητές του στίβου
Κατηγορία:Λιθουανοί Ολυμπιονίκες 
Κατηγορία:Χρυσοί Ολυμπιονίκες του στίβου 
Κατηγορία:Χάλκινοι Ολυμπιονίκες του στίβου 
Κατηγορία:Αθλητές του στίβου στους Θερινούς Ολυμπιακούς Αγώνες 1996
Κατηγορία:Αθλητές του στίβου στους Θερινούς Ολυμπιακούς Αγώνες 2000
Κατηγορία:Αθλητές του στίβου στους Θερινούς Ολυμπιακούς Αγώνες 2004
Κατηγορία:Αθλητές του στίβου στους Θερινούς Ολυμπιακούς Αγώνες 2008
Κατηγορία:Αθλητές του στίβου στους Θερινούς Ολυμπιακούς Αγώνες 2012
Κατηγορία:Κάτοχοι μεταλλίων του Παγκοσμίου Πρωταθλήματος Στίβου
Κατηγορία:Παγκόσμιοι πρωταθλητές στίβου 
Κατηγορία:Κάτοχοι μεταλλίων του Ευρωπαϊκού Πρωταθλήματος Στίβου
Κατηγορία:Πρωταθλητές Ευρώπης στον στίβο 
Κατηγορία:Δισκοβόλοι